Medlemmer af Lejre Lærerforening forsamlet til generalforsamling mandag d. 11. marts 2019 udtaler følgende:

**Medlemmer af Lejre Lærerforening forsamlet til generalforsamling mandag d. 11. marts 2019 udtaler følgende:**

Lejre kommune har ambitioner på folkeskolens vegne:

”*Lejre Kommune skal have skoler, som skaber* *resultater, der ligger over, hvad man kan forvente ud fra en socioøkonomisk reference”* (Politiske målsætninger og tegn på succes, godkendt af kommunalbestyrelsen 26. juni 2018, revideret januar 2019).

En ambition vi i Lejre Lærerforening kun kan tilslutte os.

Derfor anser vi det for en forkert prioritering, at Lejre Kommune valgte at spare alle kompetencemidler på budget 2019-22 i forhold til at kunne leve op til det høje ambitionsniveau, man lægger for folkeskolerne i Lejre Kommune.

Denne forringelse af kompetenceudvikling og efteruddannelse vil på længere sigt kunne medføre et kvalitetstab i relation til at kunne udvikle folkeskolerne i Lejre Kommune.

Vi ved, at læreren, som står i klasselokalet med eleverne hver dag, har afgørende betydning for elevernes resultater.

Derudover kan det give udfordringer i forhold til, om det i fremtiden vil være muligt at rekruttere og fastholde lærere og børnehaveklasseledere til folkeskolen i Lejre Kommune.

Vi opfordrer derfor Lejre Kommune til igen at tilføre kompetencemidler til skoleområdet.